В последното годишно изследване на ООН, в което чрез индекса за човешко развитие (ИЧР ) са измерени различни показатели за стандарта на живот в 186 държави, България е поставена на 57-о място със стойност на индекса 0.782 при среден 0.694 пункта. Както сочат данните от няколко поредни години, равнището му за България продължава да е най-ниското в групата на страните от Европейския съюз, като Румъния заема предпоследната 56-а позиция.

Стойността на индекса поставя двете страни в групата на тези с високо развитие, в която са общо 46 държави, сред които Русия, Бахрейн, Черна гора, Куба и др. Останалите от ЕС, както и преговарящата за членство Хърватия са в групата на държавите с много високо развитие.

Индексът оценява нивото на благосъстояние на нацията по три показателя: продължителност на живота и здравословен начин на живот; равнище на образованието според степента на грамотност на възрастните; жизнен стандарт (бедност и богатство). Той е е разработен през 1990 г. от пакистанския икономист Махбуб ул Хак и се използва от 1993 г. в годишните доклади на Програмата на ООН за развитие (ПРООН).